CELEX: 32016D0118
Language: el
Date: 2016-01-20 00:00:00
Title: Απόφαση (ΚΕΠΠΑ) 2016/118 της Επιτροπής Πολιτικής και Ασφάλειας, της 20ής Ιανουαρίου 2016, σχετικά με την εφαρμογή της επιχείρησης SOPHIA της EUNAVFOR MED της απόφασης 2240 (2015) του Συμβουλίου Ασφαλείας των Ηνωμένων Εθνών (επιχείρηση SOPHIA/1/2016 της EUNAVFOR MED)

29.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 23/63
            
         ΑΠΌΦΑΣΗ (ΚΕΠΠΑ) 2016/118 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 20ής Ιανουαρίου 2016
   σχετικά με την εφαρμογή της επιχείρησης SOPHIA της EUNAVFOR MED της απόφασης 2240 (2015) του Συμβουλίου Ασφαλείας των Ηνωμένων Εθνών (επιχείρηση SOPHIA/1/2016 της EUNAVFOR MED)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση (ΚΕΠΠΑ) 2015/778 του Συμβουλίου, της 18ης Μαΐου 2015, για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (επιχείρηση SOPHIA της EUNAVFOR MED) (1), και ιδίως το άρθρο 6 παράγραφος 1,
   Εκτιμώντας τα εξής:
   
               (1)
            
            
               Η απόφαση (ΚΕΠΠΑ) 2015/778 του Συμβουλίου προβλέπει ότι η στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (επιχείρηση SOPHIA της EUNAVFOR MED) (η «επιχείρηση») θα περιλαμβάνει διάφορες φάσεις.
            
         
               (2)
            
            
               Στις 14 Σεπτεμβρίου 2015 το Συμβούλιο έκρινε ότι πληρούνται όλες οι προϋποθέσεις για τη μετάβαση της επιχείρησης σε τμήμα της δεύτερης φάσης της επιχείρησης στην ανοικτή θάλασσα. Στις 28 Σεπτεμβρίου 2015 η Επιτροπή Πολιτικής και Ασφάλειας ενέκρινε την απόφαση (ΚΕΠΠΑ) 2015/1772 (2) σχετικά με τη μετάβαση της επιχείρησης SOPHIA της EUNAVFOR MED στη δεύτερη φάση της, όπως προβλέπεται στο άρθρο 2 παράγραφος 2 στοιχείο β) σημείο i) της απόφασης (ΚΕΠΠΑ) 2015/778, με την οποία εγκρίθηκαν επίσης οι προσαρμοσμένοι κανόνες εμπλοκής για την εν λόγω φάση της επιχείρησης.
            
         
               (3)
            
            
               Στις 9 Οκτωβρίου 2015 το Συμβούλιο Ασφαλείας του ΟΗΕ εξέδωσε την απόφαση 2240 (2015). Η απόφαση αυτή ενισχύει την εξουσία λήψης μέτρων κατά της λαθραίας διακίνησης μεταναστών και της εμπορίας ανθρώπων από το έδαφος της Λιβύης και στα ανοικτά των ακτών της. Πιο συγκεκριμένα, στις παραγράφους 7, 8 και 10 εξουσιοδοτεί τα κράτη μέλη, ενεργώντας είτε σε εθνικό επίπεδο είτε μέσω περιφερειακών οργανισμών που μάχονται κατά της λαθραίας διακίνησης μεταναστών και της εμπορίας ανθρώπων, για χρονικό διάστημα ενός έτους, «να διενεργούν επιθεωρήσεις στα ανοικτά των ακτών της Λιβύης σε κάθε σκάφος για το οποίο έχουν εύλογες υπόνοιες ότι χρησιμοποιείται για λαθραία διακίνηση μεταναστών ή εμπορία ανθρώπων από τη Λιβύη, υπό την προϋπόθεση ότι τα εν λόγω κράτη μέλη και περιφερειακοί οργανισμοί μεριμνούν καλή τη πίστει για την εξασφάλιση της συγκατάθεσης του κράτους σημαίας πριν από την άσκηση της εξουσίας που περιγράφεται στην παρούσα παράγραφο». Εξουσιοδοτεί επίσης τα κράτη μέλη «να κατάσχουν σκάφη που έχουν επιθεωρήσει δυνάμει της εξουσίας της παραγράφου 7 τα οποία διαπιστώνεται ότι χρησιμοποιούνται για λαθραία διακίνηση μεταναστών ή εμπορία ανθρώπων από τη Λιβύη, υπογραμμίζοντας ότι θα λαμβάνονται περαιτέρω μέτρα έναντι των σκαφών που επιθεωρούνται δυνάμει της εξουσίας της παραγράφου 7, συμπεριλαμβανομένης της διάθεσής τους, σύμφωνα με τα οριζόμενα στο ισχύον διεθνές δίκαιο λαμβάνοντας δεόντως υπόψη τα συμφέροντα τυχόν τρίτων που ενεργούν καλόπιστα» και «να χρησιμοποιούν κάθε σύμμετρο μέσο ανάλογα με τις εκάστοτε συνθήκες για την αντιμετώπιση των διακινητών μεταναστών ή των εμπόρων ανθρώπων που διεξάγουν δραστηριότητες που υπάγονται στην παράγραφο 7 και 8, και σε πλήρη συμμόρφωση με το διεθνές δίκαιο ανθρωπίνων δικαιωμάτων, όπως ισχύει».
            
         
               (4)
            
            
               Στις 16 Οκτωβρίου 2015 ο διοικητής της επιχείρησης SOPHIA της EUNAVFOR MED δήλωσε ότι η επιχείρηση είναι έτοιμη να εφαρμόσει την απόφαση 2240 (2015) του Συμβουλίου Ασφαλείας των ΗΕ.
            
         
               (5)
            
            
               Μετά τη συμφωνία της Επιτροπής Πολιτικής και Ασφάλειας, το Συμβούλιο στις 18 Ιανουαρίου 2016 κατέληξε στο συμπέρασμα ότι πληρούνται οι όροι ώστε η επιχείρηση να εφαρμόσει την εξουσία που παρέχει η απόφαση 2240 (2015) του Συμβουλίου Ασφαλείας των ΗΕ στα ανοικτά των ακτών της Λιβύης, σύμφωνα με την απόφαση του Συμβουλίου (ΚΕΠΠΑ) 2015/778.
            
         
               (6)
            
            
               Η επιχείρηση θα πρέπει ως εκ τούτου να εξουσιοδοτηθεί να πραγματοποιεί επιβίβαση, έρευνα, κατάσχεση και εκτροπή στην ανοικτή θάλασσα σκαφών για τα οποία υπάρχουν υπόνοιες ότι χρησιμοποιούνται για διακίνηση ή εμπορία ανθρώπων, υπό τις προϋποθέσεις που προβλέπονται στην απόφαση 2240 (2015) του Συμβουλίου Ασφαλείας των ΗΕ, ενώ θα πρέπει προς τον σκοπό αυτό να εγκριθούν προσαρμοσμένοι κανόνες εμπλοκής.
            
         
               (7)
            
            
               Η μετάβαση στις επόμενες φάσεις της επιχείρησης, συμπεριλαμβανομένων τυχόν μέτρων στα χωρικά και εσωτερικά ύδατα ενός παράκτιου κράτους σύμφωνα με το άρθρο 2 παράγραφος 2 στοιχείο β) σημείο ii) της απόφασης (ΚΕΠΠΑ) 2015/778, θα υπόκειται σε περαιτέρω αξιολόγηση από το Συμβούλιο σχετικά με το αν πληρούνται οι προϋποθέσεις για την εν λόγω μετάβαση, λαμβάνοντας υπόψη οποιαδήποτε ισχύουσα απόφαση του Συμβουλίου Ασφαλείας του ΟΗΕ και συγκατάθεση από τα οικεία παράκτια κράτη και την απόφαση της Επιτροπής Πολιτικής και Ασφάλειας για το πότε πρέπει να πραγματοποιηθεί η μετάβαση, σύμφωνα με την απόφαση (ΚΕΠΠΑ) 2015/778 και την απόφαση (ΚΕΠΠΑ) 2015/972 του Συμβουλίου (3),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (επιχείρηση SOPHIA της EUNAVFOR MED) εξουσιοδοτείται να πραγματοποιεί επιβίβαση, έρευνα, κατάσχεση και εκτροπή στην ανοικτή θάλασσα σκαφών για τα οποία υπάρχουν υπόνοιες ότι χρησιμοποιούνται για διακίνηση ή εμπορία ανθρώπων, υπό τις προϋποθέσεις που προβλέπονται στην απόφαση 2240 (2015) του Συμβουλίου Ασφαλείας των ΗΕ, σύμφωνα με την απόφαση (ΚΕΠΠΑ) 2015/778, για την περίοδο που προβλέπεται στην εν λόγω απόφαση και τις τυχόν επακόλουθες επεκτάσεις της περιόδου αυτής από το Συμβούλιο Ασφαλείας.
   Άρθρο 2
   Εγκρίνονται οι προσαρμοσμένοι κανόνες εμπλοκής για να τεθεί σε ισχύ η εξουσιοδότηση του άρθρου 1.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 20 Ιανουαρίου 2016.
      
         
            Για την Επιτροπή Πολιτικής και Ασφάλειας
         
         
            Ο Πρόεδρος
         
         W. STEVENS
      
   
   
      (1)  ΕΕ L 122 της 19.5.2015, σ. 31.
   
      (2)  ΕΕ L 258 της 3.10.2015, σ. 5.
   
      (3)  ΕΕ L 157 της 23.6.2015, σ. 51.